**Kedves Végzős Hallgató!**

A Gazdaságtudományi Kar ünnepélyes diplomaosztó tanácsülésének zavartalan lebonyolítása érdekében a következőkről tájékoztatjuk.

***A diplomaosztó ünnepség időpontja****:* **2019. január 11. (péntek) 12.00 óra.**

***Az ünnepség helye:* Debreceni Egyetem Főépület Díszudvar** (Debrecen, Egyetem tér 1.)

*Az ünnepség előtt a hallgatók gyülekezőhelye: 9.30 órától a Főépület 7/8. terem (Egyetem tér 1. földszint).* 10.00 órától egy másik kar diplomaosztója fog kezdődni a Díszudvaron, ezért kérjük, hogy hangos beszéddel ne zavarják majd az ünnepséget.

A diplomaosztó ünnepségen kizárólag azok a hallgatók vehetnek részt, akik részvételi szándékukat december 18-ig írásban jelezték!

Kérjük, fordítson figyelmet a pontos megjelenésre, mert az ünnepség megkezdéséig minden hallgatónak alá kell írnia a szükséges dokumentumokat, valamint fel kell vennie a méretének megfelelő talárt. A talár és a sapka átvételére 9.30 – 11.00 óra között van lehetőség. A talár felvétele előtt át kell vennie a Törzslapot és az Oklevélmellékletet (melyek nem vihetők be az ünnepségre), kérjük mindenképpen ezzel kezdjen (szintén a 7/8. teremben). A hallgatók nagy létszáma miatt számítson torlódásra, várakozásra. 11.10-kor a hallgatók a folyosón sorba lesznek állítva, és a Tanulmányi Osztály munkatársainak irányításával bevonulnak a Díszudvarra a számukra kijelölt helyre.

***Felhívjuk a figyelmet, hogy aki a megadott időpontban nem jelenik meg, a talárt a hozzá tartozó sapkával nem veszi fel 11.00 óráig, valamint 11:45-ig nem foglalja el a helyét a díszudvaron a nevével ellátott széken, nem vehet részt az ünnepségen.*** *A talár és a sapka viselése kötelező.* Kérjük, hogy a diplomaosztó ünnepségen ünnepi öltözékben jelenjen meg. Az ünnepségre nem vihető be kabát, táska (ezek elhelyezésére a ruhatárban lesz lehetőség), egy kis üveg üdítő igen, melyet a szék lábánál tud elhelyezni. Az ünnepség (mely előreláthatólag 1,5 óráig tart) befejezésekor az elnökség elvonulásával egy időben a hallgatók visszavonulnak abba a terembe, ahol a talárt átvették. A talárt az ünnepség után azonnal le kell adni, a sapkát mindenki megtarthatja. Amennyiben az előzetes jelzése ellenére a diplomaosztó ünnepségen mégsem tud részt venni, kérjük, hogy személyesen, e-mailen (tothne.rajtik.ibolya@econ.unideb.hu) vagy telefonon (06/52/508-312) jelezze a Tanulmányi Osztályon, minél hamarabb, amint tudja, de legkésőbb 2019. január 10-én (csütörtök) 12.00 óráig.

Néhány tudnivaló az ünnepséggel kapcsolatosan: A Díszudvaron 11.45 után csak és kizárólag a talárba öltözött hallgatók tartózkodhatnak. Kérjük, szíveskedjen megkérni hozzátartozóit helyük elfoglalására. Az ünnepségről és a diplomák átvételéről hivatásos fotós fog (Margó Fotó) fényképeket készíteni. A vendégeknek csak az erkélyekről lesz lehetőségük fényképezni. A hallgatók 11.45 után a helyüket már nem hagyhatják el, aki távozik a Díszudvarról, azt a rendészek nem fogják visszaengedni.

A Főépület Aulájában élő kivetítésen, valamint a <http://www.unideb.hu> oldalon online közvetítés formájában is megtekinthető lesz az ünnepség. A 2-6 év közötti gyerekeket a Büfétől jobbra található Babaszobában várják a DEMEK munkatársai.

A diplomák átvételének módjáról közvetlenül az ünnepség előtt adunk tájékoztatást.

a GTK Tanulmányi Osztálya